《喜雨和任判官奉呈太守》
宋代·刘攽

愆阳历冬序，入春日光赤。原野为之焦，无复青青麦。

明廷恤农功，诏旨怀悯恻。谁能共此忧，惟良二千石。

祷祠遍群望，百神潜率职。迅雷出深渊，密云会将夕。

应龙不无神，女鲜罪所极。滂沲浃宇宙，变化才瞬息。

矧兹颢穹意，岂独垂沛泽。尝听君平言，以兹消薄蚀。

周宣成阳事，往往在简籍。不闻二美具，介福逾万亿。

三农耒耜出，自此丰黍稷。使君凭熊轩，劝耕驻阡陌。

上客歌吉祥，清文缀环璧。我岂击壤翁，不能知帝力。

斐然遂成章，聊用同悦怿。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。